Diari Oficial de la Generalitat Valenciana


Sumari del DOGV 6035, del 15-06-2009 (2009/6906)

RESOLUCIÓ de 5 de juny de 2009, de la Direcció General d'Avaluació, Innovació i Qualitat Educativa i de la Formació Professional, per la que es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2009-2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6035

Data del DOGV
:   15-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6906


Data del document
:   05-06-2009

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament
    * ensenyament secundari
    * alumne
    * alumnat
    * reforma de l'ensenyament
    * ensenyament professional
    * legislació
    * política educativa
    * accés a l'educació
    * legislació escolar

RESOLUCIÓ de 5 de juny de 2009, de la Direcció General d'Avaluació, Innovació i Qualitat Educativa i de la Formació Professional, per la que es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2009-2010. [2009/6906]
La Conselleria d'Educació, per mitjà de l'orde de 19 de maig de 2008, (DOCV núm. 5.790 de 23.06.08) regula els Programes de Qualificació Professional Inicial en la Comunitat Valenciana.
Posteriorment, la Conselleria d'Educació, per mitjà de l'Orde de 7 de juliol de 2008, va establir les bases reguladores i el procediment general per a la concessió d'ajudes per al desenrotllament de Programes de Qualificació Professional Inicial (DOCV núm. 5.806 de 15 de juliol de 2008)
Al seu torn, la Conselleria d'Educació, per mitjà de l'orde de 19 de maig de 2009, (DOCV núm. 5.6.024 de 29.05.09) establix el Procediment d'admissió de l'alumnat en els programes de qualificació professional finançats amb fons públics.
Per la seua banda, la Resolució de 18 de setembre de 2008, de la Direcció General d'Avaluació, Innovació i Qualitat Educativa i de la Formació Professional dicta instruccions per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2008-2009.(DOGV núm. 5.906, de 3 de desembre de 2008)
Finalment, la Conselleria d'Educació, a través de l'Orde de 2 de juny de 2009 ha regulat l'autorització dels Programes de Qualificació Professional Inicial que no estiguen finançats amb fons públics.
Establits els aspectes fonamentals dels Programes de Qualificació Professional Inicial sobre les seues finalitats, objectius, destinataris, condicions d'accés, modalitats, constitució dels grups, estructura, professorat i metodologia, entre altres, en la normativa abans citada, procedix dictar instruccions relatives al final del present curs acadèmic 2008-2009 i completar aquelles de caràcter organitzatiu i de funcionament que faciliten el desenrotllament i l'organització d'estos programes en el curs 2009-2010.
En virtut del que exposa i d'acord amb les competències conferides per l'article 70 de la Llei del Consell i l'article 13 del Decret 118/2007, de 27 de juliol, del Consell, pel què s'aprova el reglament Orgànic i Funcional de la Conselleria d'Educació, resolc:
Primer
Aprovar les instruccions que figuren en l'annex I d'esta resolució.
Segon
Estes instruccions s'aplicaran durant el curs 2009-2010 en els Programes de Qualificació Professional Inicial, aprovats per la resolució corresponent, finançats tant amb fons públics com amb fons propis i, quant a l'avaluació final, actes i certificats, la seua aplicació serà també preceptiva per al curs 2008-2009.
Tercer. Recursos
Contra la present resolució, que no esgota la via administrativa, els interessats podran interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 5 de juny de 2009.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
ANNEX I
Primer. El procés d'orientació i accés als PQPI
1. Els equips docents d'Educació Secundària Obligatòria, en col·laboració amb el departament d'orientació dels centres, després de la segona avaluació del curs i, en tot cas, amb anterioritat a l'inici del calendari de matriculació en l'Ensenyança Secundària, posaran en marxa el procés d'orientació d'aquells alumnes del centre que per la seua situació acadèmica i personal puguen cursar algun programa de Qualificació Professional Inicial en qualsevol de les seues modalitats en el curs següent.
2. Este procés ha de dur-se a terme de manera individualitzada per mitjà d'entrevistes amb cada alumne o alumna interessat així com amb els seus pares, mares o representants legals a fi d'oferir-los l'oportuna ajuda, informació i orientació sobre els PQPI, les seues modalitats i l'oferta existent en eixes dates.
En este procés seran atesos tant els alumnes que l'equip docent proposa cursar estos programes com a aquells que, reunint les condicions acadèmiques i d'edat establides en l'Orde de 19 de maig de 2008, voluntàriament sol·liciten ser orientats al respecte.
3. En l'orientació es tindran molt en compte els interessos de cada alumne i alumna cap aquelles qualificacions professionals oferides en el seu propi centre o en altres centres docents o entitats de la seua localitat, zona o comarca, amb tal d'afavorir la seua formació i l'aprofitament del programa en què poguera matricular-se. Així mateix, l'elecció per part de l'alumnat de les modalitats d'Aules o Aules Polivalents, o la proposta dels equips docents cap a elles, haurà de comptar amb uns nivells mínims tant d'acceptació cap al medi escolar per part d'este alumnat com del seu rendiment acadèmic, grau d'assistència i comportament amb tal de poder aprofitar la possibilitat d'obtenció del Graduat Escolar en Secundària Obligatòria que estes modalitats oferixen.
4. Al llarg d'este període es procedirà a omplir aquells documents, d'entre els següents, que procedisca i, que, d'acord amb allò que s'ha indicat en l'article 4 de l'Orde de 19 de maig de 2009, de la Conselleria d'Educació, per la que s'establix el procediment d'admissió de l'alumnat en els Programes de Qualificació Professional Inicial finançats amb fons públics, hauran d'adjuntar-se a l'annex II de la citada Orde:
A. Sol·licitud d'incorporació voluntària a un PQPI i d'obertura del procés d'orientació que l'alumnat sol·licita a la direcció del centre. Annex II
B. Avaluació acadèmica efectuada per l'equip docent tant per a l'alumnat per ell proposat com per al que haja sol·licitat cursar un PQPI voluntàriament. Annex III.
C. Informe psicopedagògic, segons model oficial actualitzat per als PQPI, establit en l'Orde de 15 de maig de 2006, de la Conselleria de Cultura, Educació i Esport (DOGV núm. 5270, de 31.05.06) per a l'alumnat de 15 anys que complisca els requisits establits en l'article 30.1 de la LOE. Els protocols per a la seua sol·licitud i tramitació estan disponibles en la pàgina web de la Direcció General d'Avaluació, Innovació i Qualitat Educativa i de la Formació Professional: Servici d'Innovació i Qualitat Educativa.
D. Acceptació i compromís de l'alumne o alumna i els seus pares o representants legals. Annex IV.
E. Comunicació als pares o representants legals en el cas que la decisió d'incorporació a un PQPI l'haja pres l'equip docent. Annex V.
5. Els centres i entitats que impartisquen PQPI duran a terme al llarg del curs activitats d'orientació i informació per a l'alumnat i les seues famílies, sobre les possibilitats i opcions que existixen a partir de la superació del programa.
Així mateix, els centres i entitats mantindran relacions amb altres centres docents, EPAS, entitats o empreses de la seua localitat, zona o comarca que afavorisquen tant l'orientació com la prossecució d'estudis i inserció laboral del seu alumnat, després de la finalització o abandó del programa.
Segon. Matrícula
1. Per als PQPI sostinguts amb fons públics el procés i calendari de matriculació serà el mateix que es determine cada curs per a l'Educació Secundària tant en l'última etapa del curs com al setembre, una vegada finalitzats els corresponents exàmens.
2. Per a formalitzar la matrícula en un centre o entitat diferent del que s'haja realitzat l'ESO el curs immediatament anterior, serà necessari aportar els documents esmentats en l'article anterior com A, B,C,D i E que procedisquen.
3. Els equips docents, departament d'orientació i direcció del centre emissor vetlaran pel correcte ompliment dels esmentats documents així com la seua entrega a l'alumnat que així ho requerisca o remissió d'ells a l'entitat o centre receptor.
Tercer. El disseny del programa
1. El disseny curricular de tot PQPI s'adequarà al que s'establix al respecte en els articles 11, 12 i 13 de l'Orde de 19 de maig de 2008.
2. La Qualificació o Qualificacions professionals integrants d'un programa així com els mòduls complementaris que s'incloguen en el disseny s'obtindran a partir del Catàleg Nacional de les Qualificacions (INCUAL) per al que es pot utilitzar l'enllaç que, al respecte, figura en la pàgina Web d'esta Direcció General d'aquelles qualificacions de nivell 1 els reals decrets d'aprovació de les quals hagen sigut publicades en el Boletín Oficial del Estado en una data anterior a la data límit de presentació dels projectes-socioeducatius i sol·licitud per a PQPI en qualsevol de les convocatòries.
3. Segons la modalitat i possibilitats organitzatives de cada centre o entitat promotora, el disseny d'estos programes, en relació a la formació professional, pot revestir les formes següents:
a) Programa amb una sola qualificació completa. La denominació del programa es correspon amb la de la qualificació completa per la que s'ha optat.
b) Programa amb una sola qualificació completa més alguns mòduls complementaris de la mateixa família professional o diferent. La denominació del programa es correspon amb la de la qualificació completa per la que s'ha optat.
c) Programa que integra dos o més qualificacions completes, normalment de la mateixa família professional o en alguns casos diferents. En este disseny la denominació del programa la realitza l'administració per mitjà de la resolució d'aprovació. D'esta manera, s'obtenen perfils professionals d'acord amb la demanda i experiència dels centres, entitats i dels seus corresponents equips docents. Alguns d'estos perfils queden arreplegats en l'annex VI a fi que en convocatòries successives puguen ser sol·licitats amb la denominació del perfil corresponent. El seu nombre és susceptible d'augmentar d'acord amb la demanda i la creació d'altres combinacions.
Quart. La programació
1. La programació de cada un dels mòduls o àmbits formatius del programa es farà d'acord amb el que establix al respecte en l'apartat 2 de l'article 16 de l'Orde de 19 de maig de 2008.
2. Correspon a l'equip educatiu del programa, tant d'entitats com de centres docents:
a) L'elaboració de la programació general de cada programa, així com l'organització dels horaris i espais per a la seua impartició.
b) L'elaboració del pla d'acció tutorial.
c) L'elaboració del programa de formació en els centres de treball.
d) L'elaboració de la programació didàctica de cada un dels mòduls o àmbits integrants del programa.
3. En el cas de centres docents, esta tasca la realitzarà l'equip educatiu del programa o programes, en col·laboració amb el departament d'orientació, si és procedent, i amb el departament de la família professional corresponent, davall la supervisió de la direcció d'estudis.
4. Les programacions didàctiques dels mòduls específics s'elaboraran a partir del Catàleg Nacional de les Qualificacions de nivell 1 o del Reial Decret d'aprovació corresponent a cada una de les qualificacions.
Els mòduls de caràcter general es programaran, necessàriament, a partir de l'annex I de l'Orde de 19 de maig de 2008. Els àmbits o mòduls voluntaris del segon nivell de les modalitats d'Aula i Aula-Polivalent, conduents a l'obtenció de Graduat Escolar en educació Secundària Obligatòria es programaran a partir del currículum del II nivell de Persones Adultes.
5. Les programacions didàctiques han d'estar, no obstant això, adaptades a les condicions i característiques de l'alumnat de cada programa, per al que s'establiran els nivells necessaris d'adaptació curricular en cada grup. Tant els mòduls de caràcter general corresponents al primer nivell com els voluntaris del segon nivell són susceptibles de tindre adaptacions curriculars significatives, havent de fer constar en els certificats este extrem.
6. Per als centres docents, la programació general de cada PQPI formarà part del PGA del centre, així com l'avaluació del programa s'integrarà en la memòria final d'este.
7. Per a les entitats col·laboradores, tant la programació general com les programacions didàctiques de cada un dels mòduls integrants del programa, es remetran abans del 15 d'octubre a la Direcció Territorial d'Educació corresponent, per a la seua supervisió per part de la Inspecció Educativa, amb l'objecte d'assegurar la seua adequació al que establix l'Orde de 19 de maig de 2008 i a les normes dictades en les presents instruccions.
Quint. Els horaris
1. Els equips docents i directius de cada centre o entitat vetlaran perquè la distribució horària dels programes en ells impartits s'ajuste, en la mesura que es puga, al model horari de primer nivell proposat en l'annex II de l'Orde de 19 de maig de 2008, de la Conselleria d'Educació, per la que es regulen els Programes de Qualificació Professional Inicial a la Comunitat Valenciana i d'acord amb la modalitat del programa.
2. Per a la confecció dels horaris del segon nivell de la modalitat d'aules es tindrà en compte els apartats 2.2.1 i 2.2 de l'article 12 de l'esmentada Orde de 19 de maig de 2008. Els equips docents i directius de cada centre o entitat vetlaran perquè els àmbits o mòduls voluntaris conduents a l'obtenció de Graduat Escolar en Educació Secundària Obligatòria disposen com a mínim de les 18 hores setmanals previstes en l'esmentada Orde. En funció de la situació acadèmica de l'alumnat i les seues necessitats d'aprenentatge, este mínim podrà incrementar-se a costa de reduir els mòduls específics complementaris.
3. Tenint en compte que els Programes de Qualificació Professional Inicial formen part de l'Educació Secundària Obligatòria, d'acord amb l'article 30 de la L.O.E. i que l'assignatura de religió i la seua alternativa forma part del currículum ordinari d'esta etapa educativa, els equips docents i directius de cada centre o entitat faran les previsions adequades en el seu horari, a la vista del que disposa l'article 12.1r.2c) de la mencionada Orde de 19 de maig de 2008.
Per a això, junt amb els mòduls optatius d'Activitat Física i Esport, Noves tecnologies, Espanyol per a Estrangers o Anglés aplicat a la qualificació professional, els centres i entitats podran oferir la possibilitat de cursar la matèria de religió o la seua alternativa.
Sext. L'assistència i el seu control
1. Atés el caràcter d'ensenyança professional que tenen els Programes de Qualificació Professional Inicial, l'assistència de l'alumnat i el control de l'absentisme és fonamental per a la consecució dels objectius d'estos programes. A tal fi, s'aplicarà el reglament de règim interior o de convivència i les normes del centre o entitat al respecte.
2. Cada centre o entitat arbitrarà aquelles mesures, com ara registres d'assistència o comunicats a les famílies, que considere més oportunes perquè l'alumnat puga seguir el desenrotllament del programa de manera continuada i estable.
3. Les entitats i centres promotors dels programes acollits a l'Orde de Bases de 7 de juliol de 2008, retran compte mensualment de les altes i baixes de l'alumnat a la Direcció General d'Avaluació i Innovació i Qualitat Educativa i de la Formació Professional, i a la Inspecció Educativa, utilitzant-ne l'imprés que figura en l'annex VII.
Sèptim. El mòdul de la FCT
1. La realització del mòdul de la FCT, així com la confecció del corresponent programa de formació, es farà d'acord amb el que establix l'article 13 de l'Orde de 19 de maig de 2008.
2. A tal fi, els programes impartits per centres docents i entitats, finançats o no amb fons públics, utilitzaran el model de Conveni i els annexos I, II, III, IV, V i VI que figuren en la pàgina web de Formació Professional, remetent-los a la unitat de gestió dels PQPI amb un mínim de 15 dies d'antelació a l'inici de les pràctiques.
3. Els centres docents públics utilitzaran el model de Conveni i els annexos I, II, III, IV, V, VI, SA, CA, i CE. Que figuren en la pàgina indicada anteriorment, remetent-los a la unitat de gestió de la FCT amb un mínim de 15 dies d'antelació a l'inici de les pràctiques.
4. El mòdul de Formació en Centres de Treball consistix en la realització d'un programa formatiu en un context real de treball i els continguts del qual es desenrotllen a través de les realitzacions professionals pròpies de la o les qualificacions professionals del programa.
L'adequada realització d'este mòdul complementarà la competència professional de l'alumnat obtinguda en el centre educatiu permetent-li desenrotllar en un context real de treball les funcions pròpies de la qualificació i conéixer l'organització del procés productiu o dels servicis i les relacions sociolaborals corresponents.
Els seus objectius són els següents:
- Complementar la formació i competència professional de l'alumnat en contextos reals de treball.
- Afavorir el coneixement de l'organització productiva corresponent al perfil professional per part de l'alumnat del programa.
- Afavorir la inserció laboral dels jóvens i la relació entre els centres educatius i les empreses d'un determinat sector, localitat o comarca.
5. Per a possibilitar la realització del mòdul de la FCT s'establix el concert de col·laboració. El concert de col·laboració és l'acord formal entre un centre educatiu o entitat promotora de Programes de Qualificació Professional Inicial, i una empresa o institució que oferix llocs formatius per a realitzar la FCT. Les seues característiques principals són les següents:
- El conveni de col·laboració pot emparar a un o més alumnes del mateix programa, podent-se firmar, per tant, un sol conveni amb cada empresa col·laboradora.
- Pot ser rescindit a petició de qualsevol de les parts.
- No implica relació laboral entre els/les alumnes i l'empresa. L'alumnat no tindrà, en cap cas, vinculació o relació laboral amb l'empresa; de fet, de formalitzar-se contracte laboral entre un alumne/a i l'empresa, es procedirà a comunicar-ho al centre educatiu o entitat promotora del programa quedant suspeses les pràctiques formatives.
- L'alumnat dels Programes de Qualificació Professional Inicial promoguts per entitats segons l'Orde de Bases de 7 de juliol de 2008, de la Conselleria d'Educació (DOCV núm. 5806, de 16 de juliol de 2008) està cobert del risc d'accidents i responsabilitat civil front a danys a tercers per mitjà d'una pòlissa d'assegurança que aquelles subscriuen de conformitat amb l'article 7 de la citada Orde.
- Respecte a l'alumnat dels centres públics participant en els Programes de Qualificació Professional Inicial, caldrà ajustar-se al que disposa el contracte d'assegurança de responsabilitat civil de la Conselleria d'Educació acordat pel Consell de la Generalitat Valenciana l'1 d'agost de 1988 i la pròrroga per al mateix corresponent a cada curs.
- Respecte a l'alumnat de programes impartits per centres i entitats sense finançament públic, el risc d'accidents i responsabilitat civil enfront de danys a tercers estarà cobert per mitjà d'una pòlissa d'assegurança que els estos centres i entitats hauran de subscriure en els mateixos termes que la pòlissa d'assegurança exigible als programes sostinguts amb fons públics.
- Suposa un programa formatiu per a l'alumnat en pràctiques acordat entre el centre promotor del programa (professor/a tutor/a) i l'empresa.
6. El programa formatiu del Mòdul de la FCT és el conjunt d'activitats formatiu-Productives, ordenades en el temps i en l'espai, que ha de realitzar un alumne durant les hores establides en el conveni o concert de col·laboració.
Estes activitats han de constituir el complement final per a aconseguir la realització de les unitats de competència que conformen la o les qualificacions del programa.
La programació i desenrotllament del programa formatiu d'este mòdul caldrà ajustar-se al que disposen les ordes i resolucions en vigor al respecte. Tot i això, a tal fi, és convenient tindre en compte els següents aspectes previs:
- Inspirar-se en les situacions de treball corresponents a la qualificació o qualificacions professionals del programa, prenent com a referència directa els objectius, continguts, realitzacions professionals i criteris d'avaluació inclosos en els mòduls formatius associats a cada unitat de competència integrant de les qualificacions de nivell un del Catàleg Nacional de les Qualificacions.
- Ser real, prefixat i possible de dur a terme per al què haurà de tindre en compte els recursos, organització i naturalesa dels processos productius o de servicis del centre de treball concret.
- Suposar un nivell d'exigència per a l'alumnat tal que li permeta moure's amb normalitat entre els altres treballadors i respectar les normes de seguretat i higiene establides.
- Evitar tasques repetitives no rellevants per a l'adquisició de destreses i, si és el cas, possibilitar la rotació pels distints llocs de treball o seccions de l'empresa, propis de la qualificació o qualificacions professionals del programa.
- Explicitar la temporalització: duració de les activitats i període de realització.
7. Per a poder realitzar el mòdul de la FCT, a banda d'altres criteris de caràcter acadèmic i actitudinal relacionats amb els altres mòduls o àmbits constitutius del programa, establits per l'equip decent i donats a conéixer tant l'alumnat com als seus pares, tutors o representants legals, es requerix de l'alumnat haver assistit almenys al 85% de l'horari del període lectiu previ a la realització de la FCT. En el cas de realitzar este mòdul de mode fragmentat en dos o tres períodes durant el curs, prèvia la corresponent autorització, en casos excepcionals o per exigències de la pròpia família professional com és el cas de l'Agrària, s'aplicarà este mateix percentatge d'assistència en els períodes lectius immediatament anteriors a cada període de pràctiques.
8. L'obtenció de la qualificació d'Apte en este mòdul suposarà, a banda d'altres criteris de caràcter acadèmic i actitudinal previstos en el seu programa formatiu i igualment donats a conéixer, una assistència mínima del 85% de les hores del mateix.
9. L'alumnat de 15 anys que no haja complit els 16 en el període de pràctiques podrà realitzar el mòdul de la FCT en les mateixes condicions que l'alumnat de 16 anys, per quant l'article 30.1 de la LOE preveu que este alumnat s'incorpore a un Programa de Qualificació Professional Inicial. A tal fi es tindrà en compte que la realització del mòdul no implica cap vincle laboral amb l'empresa receptora sinó una relació de caràcter formatiu. Tot això sense perjuí de les adaptacions o limitacions que puguen establir-se en casos concrets i per raons justificades en la programació i realització de la FCT per este alumnat.
10. Quan determinades circumstàncies desaconsellen que part de l'alumnat integrant del programa realitze les pràctiques en centres de treball, l'equip docent programarà aquelles activitats pràctiques substitutives del mateix i equivalents en hores a tal mòdul, a realitzar pel propi centre. El conjunt d'estes pràctiques substitutives constituiran igualment un mòdul de «pràctiques en el propi centre» (PPC) que, si és el cas, es reflectirà tant en l'Acta final com en la Certificació. Per a això, almenys un mes abans de l'inici de les pràctiques, els centres afectats hauran de comunicar-ho a la Inspecció d'Educació per mitjà d'un escrit en el que es justifiquen les causes, es relacionen els alumnes afectats i al que s'adjuntarà, necessàriament, el programa i horari per al desenrotllament de les citades pràctiques en el propi centre.
Octau. L'avaluació
1. L'avaluació dels aprenentatges de l'alumnat dels PQPI serà contínua i diferenciada segons els distints mòduls i àmbits constitutius d'estos programes en cada un dels seus nivells.
2. L'avaluació contínua forma part del procés d'ensenyança-aprenentatge de l'alumnat i té com a finalitat analitzar-lo de forma sistemàtica i detectar les dificultats en el moment en què es produïsquen, esbrinar les seues causes i, en conseqüència, adequar les activitats d'ensenyança i aprenentatge programades i les estratègies didàctiques adoptades per a facilitar a l'alumnat les competències tant dels mòduls específics corresponents a una o més qualificacions professionals com dels mòduls de caràcter general, i si és el cas, dels àmbits conduents a l'obtenció del graduat en Educació Secundària Obligatòria en el segon nivell dels Programes de Qualificació Professional Inicial.
3. L'avaluació serà també diferenciada prenent el professorat com a referència fonamental per a valorar el grau d'adquisició de les competències esmentades en l'apartat anterior, els objectius, continguts i criteris d'avaluació de cada qualificació professional i dels mòduls de caràcter general corresponents al primer nivell de PQPI publicats en l'annex I de l'orde de la Conselleria d'Educació de 19 de maig (DOCV núm. 5790, de 23 de juny de 2008) i dels del II nivell per a l'Educació de Persones Adultes en el cas de l'avaluació dels àmbits de caràcter voluntari del 2n nivell.
4. L'equip docent de cada PQPI coordinats pel tutor o tutora i assessorat, si s'escau, pel departament d'orientació o per qui tinga atribuïdes les seues funcions, realitzarà durant el primer mes de l'any acadèmic una avaluació inicial de l'alumnat i, almenys, una sessió d'avaluació al trimestre.
5. El professor/a tutor/a de cada PQPI alçarà acta del desenrotllament de les sessions d'avaluació on es farà constar els acords i decisions adoptats. Així mateix, en estes sessions s'acordarà quina informació sobre el procés d'aprenentatge es transmet a cada alumne i alumna, així com als seus pares o tutors.
6. L'avaluació final serà responsabilitat de tot l'equip educatiu i la superació del programa de qualificació professional inicial exigirà l'avaluació positiva en tots i cada un dels mòduls i àmbits que componen el programa. Aquells alumnes que no superen algun dels mòduls o àmbits en l'avaluació final de juny tindran una convocatòria extraordinària al setembre.
7. Junt amb l'avaluació final de juny i, si és el cas, en l'avaluació extraordinària de setembre corresponent al primer nivell de Programes de Qualificació Professional Inicial, s'emetrà consell orientador escrit per mitjà del que s'oriente a cada alumne i alumna sobre l'itinerari acadèmic i/o laboral a seguir a partir de la superació d'este primer nivell, que més s'adeqüe als seus interessos i capacitats. Este informe, el model orientatiu del qual figura en l'annex VIII a esta resolució, serà elaborat pel tutor o tutora en coordinació amb la resta de professors i professores del programa i amb l'assessorament del departament d'orientació i el vistiplau del cap/cap d'estudis.
8. Els equips educatius preveuran activitats de recuperació per a l'alumnat amb mòduls no superats al juny, inclòs també el de la FCT.
9. En tot cas, per a l'avaluació dels mòduls dirigits a l'obtenció del graduat en Educació Secundària Obligatòria caldrà ajustar-se al que disposa al respecte en els articles 17 de l'orde de 19 de maig de 2008 de la Conselleria d'Educació per la qual es regulen els PQPI en la Comunitat Valenciana i el 8 de l'Orde de 14 de desembre de 2007 de la Conselleria d'Educació sobre Avaluació en Educació Secundària Obligatòria.
Nové. Les actes finals
1. Les actes d'avaluació s'estendran per a cada un dels nivells dels PQPI. Comprendran la relació nominal de l'alumnat que compon cada programa junt amb els resultats de l'avaluació dels seus mòduls o àmbits expressats en els termes que establixen els articles 17 de l'Orde de 19 de maig reguladora dels Programes de Qualificació Professional Inicial, i 8 de l'Orde de 14 de desembre de 2007 de la Conselleria d'Educació, sobre avaluació en Educació Secundària Obligatòria.
2. L'acta d'avaluació final ordinària s'omplirà en l'última sessió d'avaluació que es realitze en el mes de juny. L'acta d'avaluació final extraordinària s'omplirà en la sessió d'avaluació corresponent a la prova extraordinària de setembre. Ambdós actes s'arxivaran unides i s'ajustaran al model que d'elles es dispose en la web i a través del programa GESCEN.
3. En les actes corresponents al segon nivell dels PQPI, figurarà la proposta d'expedició del títol de Graduat en Educació Secundària Obligatòria per a l'alumnat que complisca els requisits per a la seua obtenció.
4. Les actes d'avaluació seran firmades per l'equip docent del Programes de Qualificació Professional Inicial. En totes les actes es farà constar el vistiplau del director/a del centre, responsable de l'entitat i el de l'Inspector /a d'Educació corresponent.
5. En els PQPI de les modalitats de Taller-Polivalent i d'Especial es realitzaran actes ordinàries de juny i extraordinàries de setembre tant en el primer com en el segon curs del primer nivell del programa. Totes elles s'arxivaran unides.
Deu. La certificació final
1. De conformitat amb el que establix l'apartat 1 de l'article 18 de l'Orde de la Conselleria d'Educació, de 19 de maig de 2008, l'alumnat que supere tots els mòduls obligatoris d'un Programa de Qualificació Professional Inicial obtindrà una certificació acadèmica, expedida per la Conselleria d'Educació a través del centre públic on van cursar les ensenyances o al que s'haguera adscrit el centre privat o entitat autoritzada a impartir-lo.
2. Atesa la seua especial configuració curricular, l'alumnat que supere el primer nivell d'un PQPI de la modalitat d'Aules Polivalents i decidisca abandonar-lo rebrà el certificat final en què consten els mòduls aprovats.
3. En esta certificació es faran constar els mòduls específics que conformen el programa així com les unitats de competència amb què es corresponen, els mòduls formatius de caràcter general i els optatius si escau.
4. La superació de cada mòdul específic suposarà, almenys, l'assistència amb aprofitament per part de l'alumne/a del 85% del total d'hores que l'integren.
5. L'alumnat participant en un PQPI que no supere el primer nivell o haguera abandonat este abans de la seua conclusió, podrà obtindre una certificació acadèmica en què consten únicament els mòduls específics i formatius de caràcter general superats. En este cas, si els mòduls formatius superats constituïxen una qualificació professional completa, se li expedirà l'acreditació de les corresponents unitats de competència. De la mateixa manera es procedirà amb la certificació de mòduls formatius superats i de les seues corresponents unitats de competència però que no constituïsquen una qualificació completa.
Onze. Els documents: actes i certificats
1. Els equips docents dels PQPI finançats tant amb fons públics com els equips dels programes no finançats ompliran, segons calga, les Actes i els Certificats a la finalització del curs utilitzant els models disposats en la web i a través del programa GESCEN.
2. Els documents són els següents:
- Model d'acta (annex IX)
- Certificat acadèmic de primer nivell (Annex X)
- Certificat acadèmic de segon nivell modalitat aules i aules polivalents (Annex XI)
- Certificat acadèmic de segon nivell per a alumnat provinent d'altres modalitats (Annex XII)
- Acreditació d'unitats de competència (Annex XIII-A i Annex XIII-B)
3. Per a l'ompliment d'estos documents se seguiran les instruccions contingudes en cada un d'ells i les de l'annex XV.
Dotze. La memòria
L'equip docent de cada PQPI, en finalitzar el curs, elaborarà una memòria en els termes que s'establixen en l'article 22 de l'esmentada Orde de 19 de maig de 2008.
Tretze. La documentació
Els centres docents i entitats promotors de PQPI disposaran de tots aquells documents acadèmics, organitzatius i comptables degudament custodiats i arxivats. En aquells de caràcter oficial i/o divulgatiu figurarà l'anagrama i llegenda del Fons Social Europeu. Tots ells estaran a disposició de la Inspecció Educativa o de qualsevol altra instància que des de la Conselleria d'Educació i degudament acreditada demanara revisar-los. Estos documents es poden classificar de la manera següent:
1. D'accés i matriculació:
a) Avaluació acadèmica emesa pel centre del què provinga l'alumne o alumna (si cal)
b) Informe Psicopedagògic oficial (si cal)
c) Conformitat de l'alumne o alumna i dels seus pares o tutors legals (si cal)
d) Certificats de minusvalidesa (si cal)
e) Informe per a alumnat desescolaritzat segons model annex XIV
f) Llistat de l'alumnat de cada programa.
g) Còpia de les assegurances (excepte en el cas de centres públics)
2. De programació i coordinació docent:
a) Còpia d'aquelles parts de la PGA en les què figure el programa. (Només per a centres docents)
b) Còpia de cada una de les programacions dels mòduls components del programa.
c) Còpia d'aquelles parts del pla de convivència o d'acció tutorial que facen referència al programa.
d) Registre o actes de les reunions de coordinació, avaluació i amb les famílies o tutors legals de l'alumnat.
e) Registre d'entrevistes individuals amb alumnes, els seus pares o tutors legals mantingudes al llarg del curs.
3. D'avaluació:
a) Còpia o registre de cada una de les avaluacions dutes a terme al llarg del curs amb expressió numeral i literal en cada una de les qualificacions.
b) Còpia actes ordinàries de final de curs.
c) Còpia actes extraordinàries de setembre.
d) Còpia dels Certificats finals.
e) Còpia del Consell Orientador de cada alumne o alumna.
4. De control i seguiment:
a) Inventaris de maquinària, mobiliari i material inventariable.
b) Registre acumulatiu del control d'assistència.
c) Comptabilitat: arxiu de factures, rebuts i/o justificants bancaris de pagament relatius al programa.
d) Conjunt de documents i protocols sobre organització i funcionament del programa: impresos de comunicació de faltes a les famílies, informes sobre les avaluacions trimestrals, existència d'una pàgina web sobre el programa (optatius)
e) Registre d'empreses o institucions en què es pot realitzar la FCT corresponent al programa.